CELEX: 62015TN0072
Language: el
Date: 2015-02-06 00:00:00
Title: Υπόθεση T-72/15: Αγωγή της 6ης Φεβρουαρίου 2015 — Hippler κατά Επιτροπής

27.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/57
            
         Αγωγή της 6ης Φεβρουαρίου 2015 — Hippler κατά Επιτροπής
   (Υπόθεση T-72/15)
   (2015/C 138/74)
   Γλώσσα διαδικασίας: η γερμανική
   
      Διάδικοι
   
   
      Ενάγων: Eberhard Hippler (Dorsten, Γερμανία) (εκπρόσωπος: M. Richter, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα
   
   Ο ενάγων ζητεί από το Γενικό Δικαστήριο:
   
               —
            
            
               να απαγορεύσει, επί ποινή προστίμου, το οποίο πρέπει να καθορίσει το Γενικό Δικαστήριο σε περίπτωση μη συμμορφώσεως προς την απαγόρευση, στην εναγόμενη να επιτρέπει, χωρίς τη συναίνεση του ενάγοντος, την πρόσβαση του κοινού στα σχέδια δικτύων «Bochum», «Dortmund», «Düsseldorf/Meerbusch», «Duisburg» και «Essen» του ενάγοντος, όπως συνέβη στις ακόλουθες διευθύνσεις:
               http://dma.jrc.it/idas/lightrail/Dortmund.pdf
               http://dma.jrc.it/idas/lightrail/Bochum.pdf
               http://dma.jrc.it/idas/lightrail/Essen.pdf
               http://dma.jrc.it/idas/lightrail/Duesseldorf.pdf καθώς και
               http://dma.jrc.it/idas/lightrail/Duisburg.pdf
            
         
               —
            
            
               να υποχρεώσει την εναγόμενη να καταβάλει αποζημίωση ύψους 10  100 ευρώ·
            
         
               —
            
            
               να υποχρεώσει την εναγόμενη να καταβάλει στον ενάγοντα τις προγενέστερες της δίκης δικηγορικές αμοιβές ύψους 2  743,43 ευρώ·
            
         
               —
            
            
               να καταδικάσει την εναγόμενη στα έξοδα της διαδικασίας, συμπεριλαμβανομένων των δικηγορικών αμοιβών.
            
         
      Ισχυρισμοί και κύρια επιχειρήματα
   
   Προς στήριξη της αγωγής ο ενάγων προβάλλει ότι η εναγόμενη παρέβη το άρθρο 3, παράγραφος 1, της οδηγίας 2001/29/ΕΚ (1), καθώς και των άρθρων 15 και 19 a του Urhebergesetz (νόμου περί πνευματικής ιδιοκτησίας) σε συνδυασμό με το άρθρο 97, παράγραφος 2 του Urhebergesetz (2).
   Ο ενάγων προβάλλει ότι τα επίμαχα σχέδια δικτύων προστατεύονται με δικαιώματα πνευματικής ιδιοκτησίας καθότι συνιστούν αναπαραστάσεις επιστημονικού και τεχνολογικού χαρακτήρα. Ο ενάγων ουδέποτε επέτρεψε στην εναγόμενη την πραγματοποιηθείσα από αυτήν χρήση, και ειδικότερα δεν της παραχώρησε δικαιώματα χρήσεως. Επιπλέον η εναγόμενη δεν απέκτησε από τρίτους δικαιώματα χρήσεως. Μέσω της χρήσεως η εναγόμενη τα έθεσε στη διάθεση του κοινού ή τα αναπαρήγαγε δημοσίως.
   Περαιτέρω, ο ενάγων προβάλλει ότι ο υπολογισμός του ύψους της περιουσιακής και αιτιώδους ζημίας που υπέστη ο ενάγων πρέπει να γίνει κατ’ αναλογία προς τις οικείες άδειες. Ειδικότερα, στον ενάγοντα πρέπει να καταβληθεί επαρκές ποσό ανά άδεια. Άδειες ύψους 2  020 ευρώ ανά σχέδιο δικτύου θεωρούνται συνήθεις και επαρκείς από τη γερμανική αγορά και τα γερμανικά δικαστήρια. Ως εκ τούτου, πρέπει να καταβληθεί αποζημίωση ύψους 10  100 ευρώ.
   Περαιτέρω ο ενάγων προβάλλει ότι υπέστη ηθική βλάβη λόγω της προσβολής του αποκλειστικού του δικαιώματος πνευματικής ιδιοκτησίας και ότι η εναγόμενη πρέπει να αποκαταστήσει την ηθική βλάβη και να πάψει τις επίμαχες πράξεις χρήσεως.
   Τέλος, ο ενάγων προβάλλει ότι νομίμως επέδωσε εξώδικο στην εναγόμενη μέσω δικηγόρου, και ότι, ως εκ τούτου, η εναγόμενη πρέπει να του καταβάλει την αντίστοιχη δικηγορική αμοιβή, ύψους 2  743,43 ευρώ.
   
      (1)  Οδηγία 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (EE L 167, σ. 10).
   
      (2)  O Urheberrechtsgesetz (γερμανικός νόμος περί πνευματικής ιδιοκτησίας) της 9ης Σεπτεμβρίου 1965 (BGBl. I, σ. 1273), das zuletzt durch Artikel 1 des Gesetzes της 5ης Δεκεμβρίου 2014 (BGBl. I, σ. 1974) τροποποιήθηκε.